钦定古今图书集成/明伦汇编/宫闱典/第073卷 > 《代宗让皇太子表》常衮
## 钦定古今图书集成/明伦汇编/宫闱典/第073卷 > 《代宗让皇太子表》常衮

臣某言：臣闻君父之命，诚不合辞；臣子之心，固无所
隐。隐之则有累天鉴，辞之则有负国贞。在无隐而不
言，虽禀命而非孝。臣所以省躬审分，让德推贤，沥恳
上闻，冒严亟请。丹诚罔感，皇眷来昭，战兢失图，精爽
飞越。臣某诚惶诚恐，顿首顿首。伏以国之上嗣，古曰
“元良。”观象于天，应前星之环极；取法于地，视少海之
朝宗，必访蓍龟，以承主鬯。臣幼非乐善，长未好儒，慈
奖特深，愚蒙不易。教之羽籥，有昧乐章；训以《诗》《书》，终
迷义府。游亏四老，才乏五官，人莫系心，德非守器。顷
者外统群帅，内录尚书，窃惧任荣，以忧官谤。今谬承
博望，猥辱寿春，位登青宫，礼绝朱邸，且乖人望，载黩
朝经。循名责实，未足承天之序；舍长立贤，亦犹行古
之道。伏惟陛下博求公议，允纳微诚，更择温文，俾膺
继绍。远想伯夷之让，用升季历之材，至公大行，天下
幸甚。无任恳迫屏营之至，谨奉表陈让以闻。